6.4.2022.
LV
Eiropas Savienības Oficiālais Vēstnesis
C 152/127
Eiropas Ekonomikas un sociālo lietu komitejas atzinums par tematu “Priekšlikums Eiropas Parlamenta un Padomes direktīvai, ar ko attiecībā uz atjaunīgo energoresursu enerģijas izmantošanas veicināšanu groza Eiropas Parlamenta un Padomes Direktīvu (ES) 2018/2001, Eiropas Parlamenta un Padomes Regulu (ES) 2018/1999 un Eiropas Parlamenta un Padomes Direktīvu 98/70/EK un atceļ Padomes Direktīvu (ES) 2015/652” (COM(2021) 557 final – 2021/0218 (COD)) (2022/C 152/21)
Ziņotājs: Christophe QUAREZ Līdzziņotājs: Lutz RIBBE
Atzinuma pieprasījums
Eiropas Parlaments, 13.9.2021.
Eiropas Savienības Padome, 22.9.2021.
Juridiskais pamats
Līguma par Eiropas Savienības darbību 114. pants, 194. panta 2. punkts un 304. pants
Atbildīgā specializētā nodaļa
Transporta, enerģētikas, infrastruktūras un informācijas sabiedrības specializētā nodaļa
Pieņemts plenārsesijā
9.12.2021.
Plenārsesija Nr.
565
Balsojuma rezultāts (par/pret/atturas)
191/2/5
1.
Secinājumi un ieteikumi 1.1.
EESK atzinīgi vērtē to, ka ir paaugstināts no atjaunīgiem energoresursiem iegūstamās enerģijas īpatsvars, un ir gandarīta, ka šie mērķi ir vērsti uz rūpniecības, transporta un mājokļu sektoru.
Paredzams, ka atjaunīgo energoresursu politika sniegs rezultātus šādās trīs jomās: klimata pārmaiņu mazināšana, enerģētiskā drošība un ekonomikas attīstība (darbvietu radīšana), taču ir nepieciešama arī tiesiskā noteiktība, ko apdraud tas, ka pārskatīšana notiek tikai divas nedēļas pēc transponēšanas termiņa beigām.
Tomēr EESK uzsver, ka pat paaugstinātais mērķrādītājs, iespējams, neatbilst Parīzes nolīgumā minētajiem klimata mērķiem, nemaz nerunājot par noteikumiem, kas izklāstīti ANO Pamatkonvencijā par klimata pārmaiņām un kas paredzēti, lai novērstu bīstamu antropogēnu iejaukšanos klimata sistēmā.
Šī bīstamā iejaukšanās ir redzama jau tagad, pasaulē palielinoties temperatūrām.
1.2.
EESK vērš Komisijas uzmanību uz nepieciešamo sinerģiju starp spēkā esošajām regulām, kas pārskatītas paketē “Gatavi mērķrādītājam 55 %”, un jaunajiem ierosinātajiem instrumentiem, piemēram, Sociālo klimata fondu un oglekļa ievedkorekcijas mehānismu.
1.3.
EESK uzskata, ka ir svarīgi radīt vienlīdzīgus konkurences apstākļus starp energoresursiem un tādēļ ir jāizbeidz fosilā kurināmā subsidēšana, kas joprojām pieaug (1).
1.4.
EESK norāda, ka iedzīvotājiem, it īpaši jauniešiem, ir jābūt Eiropas enerģētikas politikas centrā, un šajā sakarā pauž vilšanos par to, ka Komisija pretēji tam, kas paredzēts paziņojumā par enerģētikas savienību, izmanto nepietiekami tālejošu pieeju, kad runa ir par individuālu patērētāju un kooperatīvu ražotās produkcijas veicināšanu un attīstīšanu.
1.5.
EESK kopumā atbalsta priekšlikumā noteiktos atbildīgas mežsaimniecības principus un ierosina par prioritāti noteikt mežsaimniecības blakusproduktu un reciklētas koksnes produktu izmantošanu bioenerģijas ražošanā.
Komiteja aicina atkārtoti novērtēt arī atbalstu bioenerģijas ražotnēm, lai biodegvielu izmantošanu novirzītu uz transportu, it īpaši gadījumos, kad elektrifikācija rada problēmas un kad biodegviela ir alternatīva, kas ir viegli pieejama par saprātīgām izmaksām, kā sīkāk izklāstīts 4.9. un 4.20. punktā.
(1)
OV L 328, 21.12.2018., 1. lpp.